Marieta Oslanec, Esq.

POČÚVAJ SRDCE

21 VESMÍRNYCH ZÁKONOV, KTORÉ AKTIVUJÚ VAŠU GENIALITU

Ukážka z elektronickej knihy

LOVE IS THE LAW

Copyright © 2019 by Marieta Oslanec, Esq.

Originally published in 2019 by LITL Publishing.

All rights reserved.

Translation © Daniela Hrúziková

Front cover photo © Hongsuk Kim Photo

Back cover photo © Frederika Zig 

Design © Motýľ design 2020

Slovak edition © Vydavateľstvo Motýľ 2020

ISBN: 978-80-8164-233-3

Vytvorenie elektronickej verzie Dibuk, s. r. o., 2020

ČITATEĽSKÉ OHLASY

Keď som od Mariety prvýkrát počula o jej knihe, pomyslela som si: To je úžasné! Je priam geniálne, keď právnička napíše knihu o tom, že láska je nadradená všetkým ostatným zákonom. Marieta a jej cesta za poznaním 21 zákonov, ktoré vedú k hlavnému zákonu lásky, je nádherný príbeh sebaobjavovania.

Pri čítaní tejto knihy lepšie porozumiete ohromnej sile, ktorú nosíte vo svojom vnútri a vďaka ktorej si môžete do života vniesť viac radosti, pokoja, zdravia, bohatstva a predovšetkým lásky. Ak to pochopíte, budete mať v rukách kľúč k vlastnej premene. Ak každý z nás vezme tento kľúč a otvorí dvere sebaláske, spolu zmeníme globálne vedomie.

Zámerom tohto predhovoru môže byť všeličo a ja dúfam, že vás inšpiroval a máte chuť do knižky nahliadnuť; pokúste sa čítať medzi riadkami a pojmami. Otvorte si pri tom myseľ i srdce a preneste sa za hranicu svojho vedomia, do svojej duše, kde je zákonom láska.

Sylvia Dvořáková, PhD.

spoluautorka bestselleru New York Times

Your Hidden Riches – Unleashing the Power of Ritual to Create a Life of a Meaning and Purpose (Vaše skryté bohatstvo – Využite silu rituálu a začnite žiť plnohodnotný a zmysluplný život)

VENOVANIE ČITATEĽKÁM A ČITATEĽOM

Prajem vám, aby táto kniha a zákony, o ktorých v nej píšem, pozdvihli vaše vedomie, aby ste vďaka nim aktivovali svoju genialitu a našli v sebe lásku, ktorou naozaj ste.

Táto kniha poskytuje návod, ako zmeniť nie len svoj vnútorný svet, ale zároveň svet okolo nás k lepšiemu. Naučí vás aktivovať svoj skrytý potenciál a ukáže vám, že to, čo ste celý život hľadali, sa skrýva hlboko vo vašom vnútri. Zrazu pochopíte, kým ste a prečo ste tu. Nájdete zmysel svojho života a radosť z bytia.

Kniha nie je len motivačná a hlboko spirituálna, ale aj praktická príručka, ktorá zmení vaše podvedomé vzorce správania. Následne zmeníte svoju energiu a vďaka tomu si pritiahnete do života všetko, čo si prajete: pravú lásku, viac peňazí, prácu svojich snov a podobne.

Verím, že vás pri čítaní zároveň pobavia moje príbehy zo života imigrantky v USA, inšpiruje vás moja cesta okolo sveta, dodá vám nádej ísť za vašimi snami a žiť váš krásny život naplno.

S láskou

Marieta

Túto knihu venujem všetkým vám –

odvážnym dušiam,

ktoré prišli na planétu Zem,

aby ju pomohli povzniesť na vyššiu úroveň.

ÚVOD

Táto kniha je dielo mojej životnej cesty. Po tom, ako som sa po bolestivom rozchode a skrachovanom podnikaní ocitla stratená a hlboko nešťastná, bola som odhodlaná nájsť v sebe svetlo. Dúfam, že táto kniha sa stane pomôckou pre tých, čo prežívajú podobné trápenie, ktoré ich núti zahĺbiť sa, hľadať pravdu a skutočný zmysel života. Naučila som sa jednu vec – bolesť prichádza z nejakého dôvodu. Je to preto, aby sme sa z nej poučili, rástli a využili ju vo vlastný prospech. Táto kniha je pre tých, čo majú dostatok odvahy, aby skočili do bludiska života, postavili sa tvárou v tvár najťažším okamihom svojho života, našli tak vnútorný pokoj, šťastie, skutočnú lásku a pomohli ľudstvu povzniesť sa. Pravdou je, že ak preniknete pod povrch tejto bolesti, nájdete lásku. Láska je vaším domovom.

Sme duchovné bytosti, ktoré prichádzajú na zem prežiť dočasný zážitok, a naším cieľom je rozvíjať sa a rásť. Ak chápeme a rešpektujeme vesmírne zákony, ktoré riadia našu existenciu, môžeme sa ako spoločenstvo rozvíjať. Láska je vesmírny zákon, ktorým sa riadi všetko vo vesmíre. Keďže nemôžeme dávať niečo, čo nemáme, v prvom rade sa musíme naučiť mať radi samých seba. Mať rád to, kým sme, je jediný spôsob, ako môžeme objaviť svoje vnútorné svetlo. Iba tak môžete zmeniť svet k lepšiemu. Vždy máme na výber, či budeme konať z lásky alebo zo strachu. Sú to dve protichodné sily, ktorými sa riadi naša existencia, a je na nás, aby sme sa opäť stali pánmi situácie a začali využívať vesmírny zákon lásky v praxi.

Nastal čas na veľkú premenu ľudstva. Napriek skrytému strachu všade vo svete sa už mnohí z nás prebúdzajú. Nastal čas, aby sme prestali obviňovať druhých, okolnosti, ľudí, vládu a namiesto toho sa pozreli do svojho vnútra, uvedomili si pravdu a prevzali situáciu do vlastných rúk. Nastal čas byť proaktívny, rozhodným a pozitívnym spôsobom. Ak sa chceme prebudiť ako ľudstvo, musí začať každý na sebe pracovať. Vo chvíli, keď sa obrátime do svojho vnútra, objavíme poklad, ktorý v ňom bol od začiatku zakopaný a čakal, kým ho objavíme. Tým pokladom je čistá láska, z ktorej sme stvorení.

„Svet bude pokojným miestom iba za predpokladu, že budú pokojní a šťastní ľudia, ktorí na ňom žijú. Zmena sa musí začať u každého osobitne.“

S. N. Goenka

Mimo sveta, ktorý poznáme, je ríša inej existencie. Táto ríša je dimenzia, kde sídli čistá láska a svetlo. Tento svet je naším pravým domovom. Z tohto sveta sme prišli a doň sa aj vrátime. Nemusíme však čakať, kým zomrieme. Tento svet plný lásky je v nás a je to kráľovstvo nebeské. Jedným zo spôsobov, ako objaviť nebo, je praktizovať 21 vesmírnych zákonov, o ktoré sa s vami v tejto knihe podelím.

„Za týmto svetom je svet, ktorý si prajem.“

Helen Schucmanová, A Course in Miracles (Kurz zázrakov)

Až po rokoch som si uvedomila, že lásku a šťastie nie je možné nájsť mimo seba. Sťahovala som sa z miesta na miesto a žila v mnohých, rôznych krajinách, precestovala som celý svet, promovala na špičkovej univerzite, vyštudovala právo, stala sa advokátkou, založila medzinárodnú právnickú firmu, takmer som sa zasnúbila, potom som o svoju firmu prišla, rozbehla novú, prežila som mnoho nefunkčných vzťahov, zadlžila sa, neskôr som svoje príjmy zdesaťnásobila, pribrala tridsať kíl, schudla ich… Bola to zjavne kľukatá cesta, na ktorej som si uvedomila, že to, čo hľadám, nie je možné nájsť niekde vonku, mimo seba. Láska, šťastie, hojnosť a pokoj nie sú odo mňa oddelené. Hľadať šťastie mimo seba bola strata času. Počas dlhých rokov trápenia som, podobne ako mnohí ľudia, žila v tejto ilúzii. Nahovárala som si, že keď nájdem muža svojich snov, budem šťastná. Keď budem zarábať šesťmiestne sumy, budem šťastná. Keď uverejnia moju tvár v časopise Forbes, budem šťastná. Keď budem mať na youtube milión videní, budem šťastná. Keď precestujem celý svet, budem šťastná. Cieľ po cieli, túžba po túžbe. Napriek tomu som však šťastná nebola.

A vtedy som si uvedomila, že sa mi v živote opakuje určitý vzorec. Tým vzorcom bolo hľadať naplnenie niekde vonku. Predmetom uspokojenia bolo vždy niečo iné. Peniaze, nový vzťah, cestovanie, nový byt, nové auto, viac peňazí, nová kabelka, drahé topánky a tak ďalej. Nuž, na chvíľu mi šťastie priniesli, no potom sa ten pocit vyparil. Prišla ďalšia túžba a čoskoro opäť pocit prázdnoty. Tá prázdnota pod povrchom bola vždy. Trvalo mi roky, kým som si uvedomila, že vonkajší svet je len odrazom môjho vnútorného sveta. Začalo mi byť až bolestivo jasné, že rovnakým vzorcom som sa riadila nielen v podnikaní, ale aj v súkromnom živote, a viac som to už nedokázala skrývať. Vzorec hľadania pocitu naplnenia z niečoho alebo niekoho zvonku. Nakoniec som pochopila, čo sa dialo v skutočnosti.

Začala som si klásť otázky: Kto som? Prečo som tu? O čom to celé je?

A potom ma jedného dňa osvietilo. Túto knihu som pôvodne napísala v roku 2014 a dokončiť ju mi trvalo päť rokov. Nebola som pripravená, pretože som nerobila to, čo som vyhlasovala. Chcela som sa uistiť, že sa môj život uberá správnym smerom, a čakala som, kedy objavím svoje poslanie. Stalo sa a môžeme začať. Nechápte ma zle, nie som ani guru, ani osvietená, viem však, že ak sa týmito zákonmi, o ktoré sa s vami chystám podeliť, sama neriadim, trpím. Naopak, keď sa nimi v živote dám viesť, som šťastnejšia a žije sa mi ľahšie.

Môžem vám sľúbiť jedno – po tme príde svetlo. Ak ste uviazli v tme, verte mi, že ste presne tam, kde máte byť, a to najlepšie ešte len príde. Prijmite to. Nebojte sa tmy. Namiesto toho sa do nej poriadne ponorte. Zistíte, že tma vlastne ani neexistuje a že v skutočnosti ste neuveriteľne silná bytosť svetla.

Všetko, čo potrebujete, máte v sebe.

„Vašou úlohou nie je hľadať lásku, ale iba hľadať a nájsť všetky bariéry, ktoré ste jej vo svojom vnútri vystavali.“

Helen Schucmanová, A Course in Miracles (Kurz zázrakov)

1. kapitola

ZÁKON VIZUALIZÁCIE

DAJTE SA VIESŤ SVOJIMI SNAMI

„Predstavivosť je dôležitejšia ako vedomosti. Kým vedomosti sa obmedzujú na to, čo teraz vieme a čomu rozumieme, predstavivosť zahŕňa celý svet a všetko, čo kedy budeme poznať a chápať.“

Albert Einstein

PRÁVNIČKA

Keď som mala šestnásť, rozhodla som sa, že raz budem právničkou, aby som mohla pomáhať ľuďom zmeniť svet k lepšiemu. Čo je dôležitejšie, chcela som pomôcť svojmu otcovi, ktorému krachovala firma pre skorumpovaný právny systém na Slovensku. Vždy som neznášala nespravodlivosť a pocit bezmocnosti. Chcela som nadobudnúť dobré spoločenské postavenie a byť právničkou bola jednou z možností. Myslela som si, že keď zo mňa bude právnička, budem tak pomáhať slabým a presadzovať spravodlivosť aj zákon. Mýlila som sa. Bežne by ste si mysleli, že základom riadneho fungovania spoločnosti sú zákony. To je pravda, avšak iba za predpokladu, že ľudia tieto zákony rešpektujú a dodržiavajú. No vo chvíli, keď vidíte, že systém sa nedodržiava a zákony sa porušujú, nespravodlivosť pokračuje bez ohľadu na to, aký máte titul alebo čo sa snažíte docieliť.

Po skončení právnickej školy na Slovensku som vedela, že je čas odísť. Zrazu som sa už nevidela ako bojovníčka proti rozvrátenému právnemu systému a pri pomyslení na prácu v oblasti práva v takej skorumpovanej spoločnosti sa mi robilo nevoľno. Snívala som o mieste, kde sa zákon, naopak, presadzuje a kde sú ľudské práva chránené. Až po dvadsiatich rokoch som si uvedomila, že zákony, ktoré nastolil človek, sú obmedzené, pretože sú odrazom samotného ľudstva. Kľúčom k nim je úroveň uvedomelosti jednotlivca. Nemôžete vytvoriť rozvinutý systém, ak máte obmedzenú myseľ. Neskôr v tejto knihe sa dočítate, čo presne tým myslím. Vtedy som však také miesto hľadala a pokúšala som sa ho nájsť celý život, až kým som si neuvedomila, že na planéte neexistuje krajina, kde by som ho mohla nájsť. Až doteraz. Dnes žijeme v zaujímavej dobe, keď sa veci hýbu k lepšiemu.

Ako podnikateľ bol otec mojím vzorom a dodával mi odvahu, aby som snívala vo veľkom. Investoval do môjho vzdelania a poslal ma študovať do zahraničia. Rok som v rámci výmenného pobytu strávila na strednej škole v Spojených štátoch. Toľký čas v zahraničí znamenal pre šestnásťročné dievča z malého slovenského mestečka, ktoré neovládalo miestny jazyk, veľkú osobnú premenu. Keďže mi bolo smutno za domovom a anglicky som nevedela ani slovko, kompenzovala som si to jedlom a pribrala som tridsať kíl. Keď som sa vrátila na Slovensko, bolo pre mňa veľmi ťažké zapadnúť. V malom meste s päťtisíc obyvateľmi sa inakosť nevnímala práve pozitívne. Obzvlášť nie v postkomunistickej krajine. Niektorí spolužiaci si zo mňa uťahovali a vysmievali sa mi. Cítila som sa ako outsiderka. Z tanečníčky spoločenských tancov a modelky sa stala tučná, depresívna tínedžerka. Zúfalo túžiac po zmene som neustále držala diétu. Cvičila som tri až päť hodín denne – nežartujem. Trpela som ako väčšina dievčat s nábehom na anorexiu. Neskôr som si uvedomila, že to bolo výsledkom skrytej nenávisti, ktorú som k sebe cítila. Po strednej škole som sa rozhodla prihlásiť na právo. V mojich očiach sa právnická škola spájala s mocou a prestížou. Jediné, čo som však hlboko vo vnútri chcela, bolo byť milovaná, prijímaná a pomáhať tým, ktorí to potrebujú.

Po prvom ročníku práva som strávila leto ako servírka a upratovačka v miestnom moteli v Hampton Beach v New Hampshire. Opäť som bola v Spojených štátoch. Zbožňovala som slobodu, ktorú som mala vďaka tej troche peňazí, ktoré som si počas leta zarobila, a môj pohľad na Spojené štáty sa náhle zmenil. Nasledujúce štyri letá som strávila prácou a cestovaním po celých Spojených štátoch. Obrat u mňa nastal po tom, ako som vyštudovala právo, keď som sa rozhodla odísť z rodnej krajiny. Bez konkrétneho plánu, s dočasnými pracovnými vízami, sedemsto dolármi vo vrecku a bez práce som zakotvila v Chicagu.

Bolo až bolestne očividné, že na to, aby som sa mohla živiť právom v Spojených štátoch, sa musím opäť vrátiť do školy. Začiatky boli veľmi ťažké. Hoci som mala právnický titul, pracovala som ako servírka. Prihlásila som sa na miestnu školu na hodiny angličtiny a uchádzala sa o štúdium na niekoľkých právnických školách. Prekvapivo ma prijali na prestížnu Northwestern Pritzker School of Law. Po jej vyštudovaní som sa presťahovala do New Yorku, kde som sa pripravovala na advokátske skúšky. Bývala som v malom byte, ktorý som zdieľala so slobodnou mamičkou a jej osemročným synom. Toaleta bola pokazená a z kúpeľne sa často šíril zápach. Niekedy som sa išla osprchovať a na dne vane som našla žlté kvapky. Áno, nemýlite sa, bol to moč. Medzitým som zháňala kontakty a hľadala amerického zamestnávateľa, ktorý by mi zabezpečil špeciálne víza H1B.

Keď som sa dozvedela zlé správy, bola som zdrvená. Advokátske skúšky som nespravila a ocitla som sa nielen bez práce, ale aj bez peňazí. Napriek tomu, že som sa v New Yorku uchádzala o stovky pracovných pozícií, žiadna právnická firma ma nezamestnala. Nedopriala som si ten luxus a nevzdala som to. Hlboko v srdci som cítila, že dokážem dosiahnuť svoj sen a stať sa advokátkou v Spojených štátoch.

Krátko nato som sa presťahovala do New Yorku a zaľúbila som sa – alebo som si to aspoň myslela – do citovo nedostupného muža. Teda, budem presná, do narcistického chlapa. Ocitla som sa medzi štúdiom, hľadaním práce a budovaním nového vzťahu. Bola som z toho totálne vyčerpaná. Presne to sa totiž stane, keď empatický človek narazí na narcistu. Tejto dynamike sa v knihe budem venovať neskôr.

Po tom, ako som sa pokúsila advokátske skúšky zložiť druhýkrát, sa mi svet zrútil znovu. Spomínaný chlapík náš vzťah nečakane ukončil a prišiel mi e-mail, že som tie skúšky neurobila ani tento raz. Stratená v zmätku a bolesti som sa potĺkala ulicami New Yorku a hľadala odpovede. Po tom, ako som si dopriala čas, aby som získala určitý nadhľad, som si uvedomila, že čím viac sa snažím byť vo vzťahu, tým menšie sú moje šance, že nájdem toho pravého. Na moje prekvapenie sa však tento vzorec v mojom živote opakoval naďalej. Došlo mi, že posadnutosť advokátskymi skúškami vo mne vyvolávala úzkosť. Čím viac som sa bála, že si nenájdem prácu, tým to bolo zložitejšie. A hoci som sa snažila uspieť, všetky oblasti môjho života boli hore nohami. Keď sa teraz ohliadnem do minulosti, toto obdobie môjho života by sa dalo opísať ako križovatka. Mohla som to vzdať, zbaliť sa a vrátiť sa domov, alebo som mohla veriť a pokračovať. Veriť v seba a vo vyššiu moc bolo moje jediné riešenie a so sústredenou mysľou som si sľúbila, že tie advokátske skúšky urobím. Uvedomila som si, že jediný spôsob, ako sa mi to podarí, je zmeniť prístup. Odhodlaná poučiť sa z vlastných chýb som konečne počúvala svoj vnútorný hlas a namiesto plávania proti prúdu som sa rozhodla odovzdane plávať s ním.

Začala som meditovať a prosila som svoje vyššie ja o vedenie. Počas meditácie som si vizualizovala seba, akoby som tie skúšky už zložila. Postarala som sa o to, aby som v noci dobre spala, dodržovala denný cvičebný plán, pila veľa vody, jedla zdravú stravu a ničím sa nerozptyľovala. Urobila som zo seba prioritu číslo jeden. Keďže som zmenila prístup, očakávala som aj iný výsledok.

„Definícia hlúposti: robiť stále to isté a očakávať iné výsledky.“

Albert Einstein

Tentokrát som o tom, že sa pripravujem na skúšky, nikomu nepovedala. Bolo to moje tajomstvo.

Aby si vaša veľkolepá vízia udržala vysokú energiu, o svoj sen sa zatiaľ s nikým nedeľte.

Hneď po skúškach som sa vysťahovala a ostala u priateľky v Brooklyne, zatiaľ čo som si hľadala nový byt. Nanešťastie som si vytkla členok a mesiac som strávila na sedačke. O tomto období svojho života hovorím ako o „gaučovom“. Predsavzala som si, že budem pomáhať ľuďom z rôznych krajín, ktorí majú ...

Koniec ukážky